b"\n_START_ARTICLE_\nRaymond Sommer\n_START_SECTION_\nKariera\n_START_PARAGRAPH_\nRaymond Sommer se je rodil 31. avgusta 1906 v francoskem mestu Mouzon v bogato dru\xc5\xbeino, ki se je ukvarjala z izdelovanjem preprog. Za dirkanje se je za\xc4\x8del zanimati \xc5\xa1ele leta 1931, ko je nastopal na manj\xc5\xa1ih dirkah z dirkalnikom Chrysler Imperial. \xc5\xbde naslednje leto je zmagal na dirki 24 ur Le Mansa, kljub temu da je njegov sotekmovalec Luigi Chinetti zaradi bolezni \xc5\xbee kmalu odstopil, tako da je moral Sommer odpeljati kar 20 ur dirke sam. Po nekaj uspehih na francoskih vzdr\xc5\xbeljivostnih dirkah, \xc5\xa1e ve\xc4\x8dkrat pa je po vodstvu odstopil zaradi okvare dirkalnika, je svojo prvo zmago na dirki za Veliko nagrado dosegel proti koncu sezone 1932, na dirki za Veliko nagrado Marseilla. Zaradi nastopanja v privatnih dirkalnikih na ve\xc4\x8dini dirk ni mogel konkurirati dirka\xc4\x8dev tovarni\xc5\xa1kih mo\xc5\xa1tev, pa tudi pogosto je odstopal zaradi okvar dirkalnika. Naslednje leto je ponovil zmago na presti\xc5\xbeni dirki 24 ur Le Mansa, tokrat z znamenitim Taziem Nuvolarijem. V sezoni 1935 je zmagal na dirkah Grand Prix de L'U.M.F. in Grand Prix du Comminges, v sezoni 1936 pa je dosegel svojo edino zmago na eni od najpomembnej\xc5\xa1ih dirk za Veliko nagrado Francije, ob tem pa je \xc5\xa1e vedno dirkal na vzdr\xc5\xbeljivostnih dirkah in v tej sezoni dobil pomembnej\xc5\xa1o dirko za 24 ur Spaja s Francescom Severijem. Naslednjo zmago je nato dosegel v sezoni 1939, ko je dobil dirko za Veliko nagrado Rempartsa, nakar je njegovo kariero prekinila druga svetovna vojna._NEWLINE_Po koncu vojne se je vrnil na dirke v velikem slogu, kajti v sezoni 1946 je bil najuspe\xc5\xa1nej\xc5\xa1i dirka\xc4\x8d s petimi zmagami na dirkah Ren\xc3\xa9 le B\xc3\xa8gue Cup, kar je bila njegova edina zmaga kariere na dirki najvi\xc5\xa1jega ranga Grandes \xc3\x89preuves, Velika nagrada Marseilla, Velika nagrada Foreza, Circuit des Trois Villes z Henrijem Louveauom in Velika nagrada Salona. V naslednji sezoni 1947 je na dirki za Veliko nagrado Torina dosegel prvo zmago za Enza Ferrarija kot samostojnega konstruktorja._NEWLINE_Na svoji prvi dirki novoustanovljenega Svetovnega prvenstva Formule 1 za Veliko nagrado Monaka 1950 se je s \xc4\x8detrtim mestom edinkrat uvrstil med dobitnike to\xc4\x8dk, nato pa je zabele\xc5\xbeil \xc5\xa1tiri odstope. \xc5\xbde po koncu prvenstvene sezone se je na manj\xc5\xa1i dirki za Veliko nagrado Haute Garonne smrtno ponesre\xc4\x8dil, ko se je zaradi odpovedi krmilnega sistema njegov dirkalnik prevrnil, Sommer pa je \xc5\xbee po tradiciji dirkal le s platneno \xc4\x8delado.\n_START_SECTION_\nPopolni rezultati Formule 1\n_START_PARAGRAPH_\n(legenda) (odebeljene dirke pomenijo najbolj\xc5\xa1i \xc5\xa1tartni polo\xc5\xbeaj)"